ITD คว้างานก่อสร้างไฮสปีดเทรนไทย-จีน สัญญา 3-4 “รฟท.” มูลค่าเฉียด 1 หมื่นลบ.
ITD คว้างานก่อสร้างไฮสปีดเทรนไทย-จีน สัญญา 3-4 "รฟท." มูลค่าเฉียด 1 หมื่นลบ.
1 ธ.ค. 2563

บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า เมื่อวันที่ 26 พฤศจิกายน พ.ศ. 2563 บริษัทฯ ได้ร่วมลงนามในสัญญาก่อสร้างกับการรถไฟแห่งประเทศไทย (รฟท.) เพื่อดำเนินการก่อสร้างโครงการความร่วมมือระหว่างรัฐบาลแห่งราชอาณาจักรไทยและรัฐบาลแห่งสาธารณรัฐประชาชนจีนในการพัฒนาระบบรถไฟความเร็วสูงเพื่อเชื่อมโยงภูมิภาค ช่วงกรุงเทพมหานคร – หนองคาย (ระยะที่ 1ช่วงกรุงเทพมหานคร – นครราชสีมา) งานสัญญาที่ 3-4 งานโยธาสำหรับช่วงลำตะคอง – สีคิ้ว และช่วงกุดจิก – โคกกรวด มูลค่างาน 9,848,000,000 บาท (รวมภาษีมูลค่าเพิ่ม) ระยะเวลาก่อสร้าง 1,080 วัน
โดยลักษณะงานก่อสร้าง แบ่งเป็น 1. งานก่อสร้างโครงสร้างทางรถไฟ ระยะทางรวม 37.45 กิโลเมตร โดยแบ่งเป็น คันทางรถไฟระดับดิน ระยะทางประมาณ 14.12 กิโลเมตร, โครงสร้างทางรถไฟยกระดับ ระยะทางประมาณ 23.33 กิโลเมตร
2. งานอาคารและสิ่งปลูกสร้างรองรับงานระบบรถไฟฟ้า 8 แห่ง
3. งานรื้อย้ายสถานีเดิม งานปรับปรุงย้ายถนนเดิม งานระบบระบายน้ำ งานรื้อย้ายระบบสาธารณูปโภคต่างๆ และงานอื่นๆที่จำเป็นสำหรับโครงการ